Халықаралық олимпиадаларда жеңімпаз атанған оқушылар 73 млн теңгеден астам сыйақы алды
DATE: 11:50, 27 Қазан 2022 | GMT +5
TITLE: Халықаралық олимпиадаларда жеңімпаз атанған оқушылар 73 млн теңгеден астам сыйақы алды
URL: https://kaz.inform.kz/news/halykaralyk-olimpiadalarda-zhenimpaz-atangan-okushylar-73-mln-tengeden-astam-syyaky-aldy_a3994887/
META: DATE: 11:50, 27 Қазан 2022 | GMT +5
TOTAL WORDS: 204
AUTHOR(S):
TEXT: Баспасөз қызметінің мәліметтеріне қарағанда, қазақстандық оқушылар олимпиадаларға қатысу тарихында алғаш рет ақшалай сыйақыға ие болды. Бұл Президент Қасым-Жомарт Тоқаевтың дарынды балаларды ынталандыру жөніндегі тапсырмасының арқасында мүмкін болып отыр. Сондай-ақ 27 медаль иегері еліміздің жоғары оқу орындарында тегін оқуға мүмкіндік алады. Оқушылар білімдерінің арқасында тапқан сыйақыны қалай жұмсауды жоспарлап отырғандарын айтты. «Биыл осындай беделді олимпиадаға алғаш рет қатыстым. Оған көп дайындалдым. Әрине, Оқу-ағарту министрлігінің ел ішінде өткізген олимпиадаларының арқасында елімізді әлемдік аренада лайықты көрсетуге мүмкіндік алдым. Елімізді абыроймен таныта алғаныма қуаныштымын. Географиядан қатысқан олимпиадада жеңіске жеткенім үшін алған ақшамның бір бөлігін депозитке салуды жоспарлап отырмын. Қалғанын атаанама беремін. Мұндай ақшалай марапаттар бізге үлкен ынта-жігер, мотивация береді, келесі жылы бәсеке бұдан да жоғары болатынына сенімдімін. Алдағы жылы осы олимпиадаға тағы да қатысқым келеді», - деді географиядан халықаралық олимпиаданың алтын жүлдегері Санжар Хамитов. Қалған жеңімпаздар да алған жүлделерін депозитке салып, атааналарына берді. Сонымен қатар сыйлықтар сатып алды. Мемлекет басшысының тапсырмасын орындау аясында Оқу-ағарту министрлігі халықаралық пәндік олимпиадалардың жеңімпаздарына 1, 5 млннан 4, 5 млн теңгеге дейін сыйақы тағайындаған болатын. Бұған дейін Оқу- ағарту министрі Асхат Аймағамбетов айтқандай, биыл тізімге 7 олимпиада кірсе, келесі жылы ол тағы 7 олимпиадамен толығады. «2022 жылы ұлттық құрама ел қоржынына 3 алтын, 15 күміс және 9 қола медаль әкелді», -делінген министрліктің хабарламасында
